Hans Bendix

Hans Bendix (1898–1984) var en dansk avistegner, illustratør og skribent. I dansk presse er han både kjent for sine politiske karikaturtegninger og for portrett- og reportasjetegninger. Han arbeidet  for Social-demokraten i årene 1922 til 1949, senere for Politiken. 

Bendix utdannet seg i Paris, København og London, opprinnelig som maler. Hans debut i hjemlandet skjedde i 1922 på Høstutstillingen i København - Kunstnernes Efterårsudstilling.

Ved siden av å arbeide som avistegner ga han ut en rekke bøker fra reiser i ulike land. Bendix ga også ut egne erindringsbøker - i fire bind. Som portrett-tegner foreviget han en rekke av datidens kjente internasjonale kunstnere, noe som resulterte i boka Krop og kontrafejer i 1974.

På 1930-tallet var han medredaktør i tidsskriftene Aandehullet og Kulturkampen, begge klart antinazistiske. Under andre verdenskrig bodde han i eksil i USA.

Han var medlem av kunstnerforeningen Grønningen fra 1928, - og æresmedlem fra 1976. Han hadde også vervet som formann for Danske Bladtegnere fra 1949 til 1960. 

Flere av hans tegninger inngår i samlingene til Nasjonalmuseet for kunst, arkitektur og design i Oslo.

Bibliografi 
(utvalg)
 Troskyldigt forår (memoarer 1, 1967)
 Hvad jeg skrev, det tegnede jeg (Politikens nyttårsbok, 1967).
 Urolig sommer (memoarer II, 1969)
 Spraglet efterår (memoarer III, 1973)
 Krop og kontrafejer (1974) 
 Lun vinter (memoarer IV, 1975)

Referanser 

Danske tegnere